Vašingtonas

Vašingtonas (oficialiai – Kolumbijos apygarda; , District of Columbia) – JAV sostinė, miestas šalies rytuose, prie Atlanto vandenyno. Miestas išsidėstęs prie Potomako upės ir jo intakų Anakostijos bei Rok Kryko. Nors pačiame mieste gyvena kiek daugiau nei 630 000 gyventojų, metropoliniame Vašingtono-Baltimorės regione gyvena apie 8,5 mln. žmonių (2010 m. surašymo duomenimis).

 Istorija 
Miestas įkurtas 1790 m. ir pavadintas pirmojo JAV prezidento Džordžo Vašingtono garbei. Vašingtono miesto planas buvo kruopščiai planuojamas nuo pirmųjų miesto metų – daugelis miesto gatvių tinklų buvo sukurti pagal pirminį planą. 1791 m. JAV prezidentas Džordžas Vašingtonas pavedė prancūzų kilmės architektui ir miesto planuotojui Pjerui Šarliui Lanfanui suprojektuoti naująją šalies sostinę, o į pagalbą pasitelkė škotų geodezininką Aleksandrą Ralstoną, kad šis padėtų parengti miesto planą. Lanfano plane buvo numatytos plačios gatvės ir prospektai, išsišakojantys iš stačiakampių, kuriuose buvo numatyta vietos atviroms erdvėms. Lanfanas savo projektą grindė kitų didžiųjų pasaulio miestų, tarp jų Paryžiaus, Amsterdamo, Karlsrūjės ir Milano, planais, kuriuos jam buvo atsiuntęs Tomas Džefersonas. JAV sostine tapo nuo 1800 metų.

1821 m. įkurtas Džordžo Vašingtono universitetas.

 Suskirstymas 
Miestas suskirstytas į aštuonias apygardas (ward), kurios toliau skirstomos į neoficialius mikrorajonus, kurių, 2017 m. duomenimis, buvo 131. Kiekviena iš aštuonių apygardų renka po vieną narį į Kolumbijos apygardos tarybą ir kas dešimt metų apygardas perskirsto.

 Ekonomika 
Daugelis gyventojų dirba valstybės tarnyboje, paslaugų sferoje, prekybos ir finansų srityse. Išvystyta maisto, poligrafijos, karinė pramonė. Yra Vašingtono metropolitenas. Mieste taip pat yra nacionalinė mokslų akademija, JAV kongreso biblioteka, universitetai (didžiausias – Džordžo Vašingtono universitetas).

 Transportas 
Vašingtone yra trys didesni oro uostai. Ronaldo Reigano nacionalinis oro uostas yra kitoje Potomako upės pusėje Arlingtone, Virdžinijos valstijoje. Jame kyla ir leidžiasi JAV vidaus reisų lėktuvai. Tarptautinius skrydžius priima Vašingtono tarptautinis Daleso oro uostas, esantis už 42,3 km į vakarus nuo sostinės. Tarptautinis Baltimorės-Vašingtono T. Maršalo oro uostas įsikūręs už 51 km į šiaurės rytus Merilando valstijoje.

 Architektūra 
Mieste stovi baltas 169 m aukščio Dž. Vašingtono obeliskas, pastatytas 1848–1884 m. ir atidengtas 1888 m. spalio 9 d.; iki Eifelio bokšto pastatymo 1889 m. jis buvo aukščiausias statinys pasaulyje. Kongreso rūmų pastatas – Kapitolijus (1793–1865 m.), prezidento rezidencija – Baltieji rūmai (1792–1829 m.), vienas aukščiausių miesto statinių – Marijos Nekaltojo Prasidėjimo nacionalinė šventovė bazilika. Taip pat yra JAV nacionalinis muziejus, oreivystės ir astronautikos muziejus, nacionalinė Vašingtono dailės galerija, kitos dailės galerijos. Be turistinių traukos objektų Nacionalinėje alėjoje, saugomas kolonijinės ir federalinės architektūros paveldas Džordžtauno, Adams Morgano mikrorajonuose.

 Sportas 
Mieste 1994 m. vyko XV pasaulio futbolo čempionato rungtynės. Sporto klubai:
 Vašingtono „Wizards“ (krepšinis)
 Vašingtono „Capitals“ (ledo ritulys)
 Vašingtono „Redskins“ (Amerikietiškasis futbolas)
 Vašingtono „Nationals“ (beisbolas)

 Miestų partnerystė 
Vašingtonas yra pasirašęs seserinių miestų sutartis su penkiolika miestų. Visi seseriniai miestai yra valstybių sostinės, išskyrus Sanderlandą, miestą Jungtinėje Karalystėje, iš kurio kilusi Džordžo Vašingtono giminė. Paryžius ir Roma turi miestų partnerių statusą dėl pastarųjų griežtos seserinių miestų politikos. Žemiau pateikiamas visų seserinių miestų sąrašas:

  Bankokas, Tailandas (1962 m., atnaujinta 2002 ir 2012 m.)
  Dakaras, Senegalas (1980 m., atnaujinta 2006 m.)
  Pekinas, Kinijos Liaudies Respublika (1984 m., atnaujinta 2004 m. ir 2012 m.)
  Briuselis, Belgija (1985 m., atnaujinta 2002 ir 2011 m.)
  Atėnai, Graikija (2000 m.)
  Paryžius, Prancūzija (2000 m., pasirašius draugystės ir bendradarbiavimo sutartį; atnaujinta 2005 m.)
  Pretorija, PAR (2002 m., atnaujinta 2008 ir 2011 m.)
  Seulas, Pietų Korėja (2006 m.)
  Akra, Gana (2006 m.)
  Sanderlandas, JK (2006 m., atnaujinta 2012 m.)
  Roma, Italija (2011 m., atnaujinta 2013 m.)
  Ankara, Turkija (2011 m.)
  Brazilija, Brazilija (2013 m.)
  Adis Abeba, Etiopija (2013 m.)
  San Salvadoras, El Salvadoras (2018 m.)

 Galerija 

 Šaltiniai 

Kategorija:UNPO nariai
Kategorija:Sostinės